Bejaarde aangeval terwyl hy troeteldiere kos geeEdmond Scott Roodt, ŉ 71-jarige inwoner van Hilton naby Pietermaritzburg in KwaZulu-Natal, is Woensdagaand by sy huis deur drie mans aangeval terwyl hy sy troeteldiere kos gegee het. “Die aanvallers het klapmusse gedra en was met ŉ mes, skroewedraaier en plank gewapen,” het kapt. Thulani Zwane, ŉ polisiewoordvoerder, Donderdag in ŉ verklaring gesê. Die aanval het omstreeks 21:00 in Devonshireweg plaasgevind. Die aanvallers het Roodt in die huis in gedwing, waar hulle hom met ŉ plank aangerand en met ŉ mes in sy kop gesteek het. Hulle het sy arms en voete met ŉ tou vasgebind en sy huis geplunder. Die aanvallers het drie haelgewere, ammunisie, elektroniese toestelle, ŉ selfoon en R4 000 kontant, asook ponde en euros gebuit voor hulle gevlug het. Niemand is nog in verband met die voorval in hegtenis geneem nie. Zwane versoek enigiemand met meer inligting om met die polisie in verbinding te tree. “Persone wat anoniem wil bly kan Crime Stop by 0860 10111 bel,” het hy bygevoeg.